2022 12 9
LT
Europos Sąjungos oficialusis leidinys
C 469/11
b) rengti mokymo programas, kurios būtų orientuotos į besimokančiuosius ir grindžiamos įtraukia bei santykiais pagrįsta pedagogika, ir numatyti įvairių ir individualizuotų formų mokymo ir mokymosi galimybes.
Turėtų būti apsvarstyta galimybė tinkamu būdu aktyviai įtraukti vaikus ir jaunimą į mokomosios medžiagos, visų pirma išteklių, susijusius su patyčių prevencija, socialiniu ir emociniu ugdymu, konfliktų sprendimu ir išankstinių nuostatų atsisakymu, kūrimą;
c) įtraukti socialinį ir emocinį ugdymą, patyčių prevenciją, psichikos ir fizinės sveikatos temas į mokymo programas – nuo ikimokyklinio ugdymo ir priežiūros iki vidurinio ugdymo ir mokymo;
d) stiprinti mokomosios (-ųjų) kalbos (-ų) kompetenciją, kartu vertinant ir remiant besimokančiųjų kalbų įvairovę kaip pedagoginį tolesnio mokymosi ir mokymosi rezultatų išteklių.
Tai gali apimti, pavyzdžiui, ankstesnių kalbos žinių vertinimą, tvirtą paramą besimokančiojo gimtąja kalba (pirmąja kalba) ir mokomąja kalba, galimybę gauti paaiškinimus gimtąja kalba ir mechanizmus, kuriais remiamas perėjimas iš priėmimo į įprastines klases įvairiais švietimo lygmenimis, kai taikytina;
e) visų pirma padėti pabėgėliams ir naujai atvykusiems migrantams išmokti mokomosios kalbos, ankstyvame etape juos mokant įprastinėse klasėse pagal įprastines mokymo programas ir teikiant tinkamo lygio papildomą individualizuotą paramą, kad būtų paspartintas socialinis ir akademinis mokymasis.
Svarbų vaidmenį taip pat gali atlikti nuolatinė galimybė gauti kalbinę ir akademinę paramą, profesinio orientavimo paslaugos visais švietimo bei mokymo lygmenimis ir tarpkultūrinis švietimas, taip pat tėvų dalyvavimas;
f) skatinti interaktyvius ir praktinius, taip pat kultūrai ir kalbai atžvalgius pedagoginius metodus siekiant didinti besimokančiųjų savarankiškumą ir atsakomybę mokantis ir įgalinti juos aktyviai dalyvauti ugdant kompetencijas.
Tokie metodai gali apimti mišriojo mokymosi galimybes (įskaitant skaitmeninius išteklius ir galimybę lankytis bibliotekose, laboratorijose, muziejuose, kitose kultūros įstaigose, pavyzdžiui, muzikos ar meno mokyklose, bendruomenių centruose ir gamtoje), atsižvelgiant į negalią ar specialiųjų ugdymosi poreikių turinčių besimokančiųjų poreikius, lankstų ir įvairų mokymosi laiko ir aplinkos organizavimą, tarpdalykinį mokymą ir mokymąsi, bendradarbiavimu grindžiamą mokymąsi ir tarpusavio paramą, taip pat negalią turintiems besimokantiems skirtų pagalbinių technologijų naudojimą;
g) skatinti vertinimo praktiką, kurią taikant būtų atsižvelgiama į asmeninius mokymosi poreikius bei trajektorijas ir jie būtų remiami, visų pirma plačiai taikant formuojamąjį ir nuolatinį vertinimą ir derinant įvairias skaitmenines ir neskaitmenines formas bei priemones (pvz., portfelius, tarpusavio vertinimą ir įsivertinimą), kurios būtų įtraukios, kultūrai atžvalgios ir dalyvaujamojo pobūdžio;
Intervencinės priemonės
h) numatyti mokyklose sistemas, pagal kurias būtų teikiama tikslinė parama visiems besimokantiesiems, kurie susiduria su mokymosi sunkumais arba kuriems gresia prasti mokymosi rezultatai, laikantis daugiadalykio ir komandinio požiūrio (pvz., tėvų įtraukimo programos pasitelkiant visos mokyklos bendruomenės dalyvavimu grindžiamą požiūrį, mentorystės programos, įskaitant tarpusavio mentorystę, pagalbinių darbuotojų pasitelkimas, papildomas mokymosi laikas mokslo metais ir (arba) atostogų laikotarpiais, galimybė naudotis papildomomis mokymosi aplinkomis);
i) įtraukioje ir prieinamoje aplinkoje teikti didesnę individualizuotą paramą besimokantiesiems, turintiems daugialypių sudėtingų poreikių, įskaitant socialinius, emocinius ir psichikos sveikatos poreikius (pvz., taikyti asmeninį papildomą mokymą, individualius mokymosi planus, emocinės paramos specialistų konsultacijas, psichoterapinį gydymą, tarpdisciplinines grupes, paramą šeimai);
j) mokyklos lygmeniu arba bendradarbiaujant su kitais subjektais siūlyti sprendimus besimokantiesiems, kuriems dėl jų socialinės ir ekonominės aplinkos sunku patenkinti pagrindinius poreikius (pvz., dėl mokomosios medžiagos trūkumo, su transportu susijusių sunkumų, alkio, mitybos ir miego trūkumo);
k) taikyti tikslines finansinės ir (arba) nefinansinės paramos schemas palankių sąlygų neturintiems besimokantiems asmenims, kad jiems būtų lengviau pereiti į vidurinį ir tretinį švietimo ir mokymo sistemos lygius ir sėkmingai baigti vidurinio ugdymo lygio studijas, kurias baigus įgyjama atitinkama kvalifikacija;